Dibattitu jaħraq L-aħħar konfront bejn Hillary Clinton u Bernie Sanders kien nieqes mid-diplomazija li drajna naraw fid-dibattiti Demokratiċi. Dawn id-dibattiti ġeneralment kienu kalmi kkumparati ma' dawk Repubblikani. Madankollu, avvanzi sostanzjali li għamel Sanders fl-aħħar ġimgħat ġiegħlu lil Clinton tkun aktar aggressiva. Dan il-bżonn inħass aktar fl-aħħar jiem hekk kif riesqa l-elezzjoni primarja ta' New York, li tpoġġi għad-dispożizzjoni tagħhom 247 delegat. L-aktar punt kontroversjali bejniethom hija l-esperjenza, fejn Clinton qiegħda ssostni li Sanders ma jistax ikun president tajjeb għax qatt ma kopra karigi ta' responsabbiltà kbira. Madankollu, Sanders qiegħed jallega li Clinton ma kinitx kapaċi tmexxi meta ngħatat karigi għoljin. Qrib ta' xulxin Fil-jiem li għaddew fir-Renju Unit ingħata bidu uffiċjali għall-kampanja referendarja li se twassal għall-vot tat-23 ta' Ġunju meta l-poplu Brittaniku jrid jagħżel jekk iridx li pajjiżu jibqa' fl-Unjoni Ewropea. Fi stħarriġ li sar din il-ġimgħa ħareġ li huma madwar 40% mill-votanti li jixtiequ li pajjiżhom jibqa' Stat Membru, filwaqt li 39% iridu li tintemm is-sħubija. Dan iħalli madwar 21% tal-votanti li għadhom indeċiżi hekk kif iridu jaraw x'argumenti jitressqu mill-kampanji opposti fil-ġimgħat li ġejjin. L-aktar argument prominenti għaż-żewġ naħat huwa l-effett tas-sħubija fuq l-ekonomija Brittanika fejn hemm nuqqas ta' qbil dwar jekk l-Unjoni hux qed toffri aktar piżijiet jew opportunitajiet. Jinħoloq il-Passenger Name Record Il-Parlament Ewropew approva proposta li permezz tagħha se jibdew jinġabru d-dettalji tal-passiġġieri tal-ajru li jivvjaġġaw fl-Istati Membri. Il-battalja politika biex jiġi maħluq dan ir-rekord, magħruf bħala l-Passenger Name Record, ilha għaddejja mill-2011. S'issa, però, l-approvazzjoni tiegħu kienet ostakolata minn membri tal-Parlament stess li beżgħu li rekord simili seta' jhedded id-dritt għall-privatezza tal-passiġġiera. Madankollu, l-attakki terroristiċi li seħħew fi Franza u l-Belġju fl-aħħar xhur bidlu l-fehma ta' bosta minnhom. Din ir-riforma se ġġiegħel lil-linji tal-ajru jagħtu d-dettalji personali tal-passiġġieri lill-pajjiżi ta' destinazzjoni bl-għan li jkunu segwiti aħjar persuni li jistgħu jkunu involviment f'atti kriminali, fosthom terroriżmu u traffikar. Elezzjonijiet kontroversjali Nhar l-Erbgħa li għadda fit-territorji Sirjani li qegħdin taħt il-kontroll tal-Gvern saru l-elezzjonijiet parlamentari. Il-President Sirjan Bashar al-Assad sostna li huwa importanti li l-poplu jivvota ħalli l-pajjiż juri li huwa b'saħħtu minkejja li għadu involut fi gwerra ċivili li ilha għaddejja mill-2011. Madankollu, l-Oppożizzjoni sostniet li dawn l-elezzjonijiet huma farsa u allegaw li l-Gvern imblokka l-kandidatura ta' mijiet ta' persuni li ma kinux tal-istess fehma politika tiegħu. Dawn l-elezzjonijiet, flimkien ma' xi konfronti militari li seħħew fl-aħħar jiem, komplew jikkumplikaw in-negozjati li qegħdin saru f'Ġinevra din il-ġimgħa hekk kif iż-żewġ naħat akkużaw lil xulxin b'nuqqas ta' rieda tajba. Ifalli t-test Test missilistiku organizzat mill-Gvern tal-Korea ta' Fuq biex ifakkar l-anniversarju mit-twelid tal-eksmexxej Kim Il-sung falla. It-test, li sar b'missili tat-tip BM-25, huwa wieħed minn serje twila li l-Gvern tal-Korea ta' Fuq qiegħed jagħmel biex isaħħaħ il-kapaċitajiet ballistiċi tiegħu, speċjalment b'munizzjoni nukleari. Esperti militari sostnew li dan it-tip ta' missili għandhom il-kapaċità li jilħqu l-bażi Amerikana fi Guam. Madankollu, jidher li huma ma jistgħux jaslu sat-territorju kontinentali Amerikan. Din id-disfatta mhix mistennija li jkollha effett negattiv fit-tul għall-Korea ta' Fuq hekk kif huwa maħsub li għandha madwar 50 missili oħra tal-istess tip għad-dispożizzjoni tagħha. Terremot fil-Ġappun Terremot bil-forza ta' 6.4 grad fuq l-iskala Richter laqat il-gżira Ġappuniża ta' Kyushu tard nhar il-Ħamis li għadda; diżastru naturali li ħalla disa' persuni mejta u darab aktar minn 1,000. Minkejja li dan it-terremot kien anqas b'saħħtu minn dak ta' Fukushima tal-2011, il-perċezzjoni kienet simili għax l-epiċentru tiegħu kien aktar qrib iż-żoni abitati u aktar viċin wiċċ l-art. Fortunatament, però, l-impatt kien anqas devastanti hekk kif kienu rrappurtati biss xi ħsarat strutturali kif ukoll qtugħ tad-dawl fiż-żona tal-madwar. Fl-ebda ħin ma kien hemm theddida ta' tsunami. Dan it-terremot kien segwit minn ieħor ilbieraħ li kien ta' 7.3 grad fuq l-iskala Richter.